Netflix hæver prisen igen, igen

Engang kostede et abonnement på Netflix 79 kroner om måneden. Siden er det knopskudt med nye – dyrere – abonnementstyper og i efteråret kom der prisstigninger. Og ifølge CNBC er der allerede nye prisstigninger på vej.

Det er fjerde gang tjenesten lader abonnementet stige. I oktober måned steg priserne på de såkaldte HD- og Ultra HD-abonnementer med hver ti kroner til henholdsvis 99 kroner og 129 kroner. Prisen på basisabonnementet forblev på 79 kroner.

Stiger med 18 procent

De nye prisstigninger gælder for alle tre abonnementer, skriver nyhedstjenesten. Basisabonnementet vil stige fra 8 til 9 dollars, mens HD-abonnementet vil stige fra 11 til 13 dollars og Ultra HD fra 14 til 16 dollars. Det er stigninger på mellem 13 og 18 procent – og er dermed den største stigning på Netflix nogensinde.

Om stigningerne kun gælder i USA vides endnu ikke, da de ikke er meldt ud herhjemme endnu – og priserne på hjemmesiden er da også dem fra oktober. Men træder de igennem i Danmrk, kan vi forvente at basis, HD og Ultra HD-abonnementerne kommer til at koste omkring 89, 109 og 139 kroner respektivt.

Konkurrence fra Apple

Samtidig har Netflix fjernet muligheden for at tegne et abonnement gennem App Store, hvilket betyder, at tjenesten ikke længere skal aflevere 30 procents ”told” til Apple. Og Apropos Apple, så forventes det, at de inden for de næste tre-fire måneder vil lancere deres egen streamingtjeneste, der bliver en direkte konkurrent til Netflix.

Netflix hæver prisen igen, igen